b'\n_START_ARTICLE_\nAvinguda d\'Arag\xc3\xb3 (Val\xc3\xa8ncia)\n_START_SECTION_\nHist\xc3\xb2ria\n_START_PARAGRAPH_\nAbans de construir-hi l\'avinguda, el terreny era ocupat per una de les ramificacions de la s\xc3\xa9quia de Mestalla. Aquest nom seria adoptat pel camp de futbol del Val\xc3\xa8ncia CF, situat primer al principi de l\'avinguda (1919) i posteriorment (1923) al final amb la construcci\xc3\xb3 de l\'actual estadi. _NEWLINE_L\'avinguda tamb\xc3\xa9 albergava al seu inici l\'estaci\xc3\xb3 d\'Arag\xc3\xb3 des de l\'any 1902, mentre que la resta de l\'actual avinguda es trobava repleta d\'una mar de vies ferrovi\xc3\xa0ries i cotxeres per als vagons i locomotores. El barri al voltant es constitu\xc3\xafa del col\xc2\xb7lectiu de treballadors ferroviaris., i el nom d\'Arag\xc3\xb3 seria el que finalment prendria l\'avinguda.\n_START_SECTION_\nElements importants\n_START_PARAGRAPH_\nL\'edifici m\xc3\xa9s conegut de l\'avinguda \xc3\xa9s l\'estadi de futbol Mestalla, del qual la graderia anomenada "Grada de la Mar" recau a l\'avinguda d\'Arag\xc3\xb3. Est\xc3\xa0 previst que canvie d\'empla\xc3\xa7ament, ja que el Val\xc3\xa8ncia CF t\xc3\xa9 en construcci\xc3\xb3 el Nou Mestalla a l\'avinguda de les Corts Valencianes al barri de Benicalap. Al costat mateix de l\'estadi, a la Pla\xc3\xa7a Luis Casanova, hi havia l\'edifici del "Nou Ajuntament" de Val\xc3\xa8ncia, que va ser demolit en novembre de 2015 per construir-hi un hotel, segons un acord signat pel consistori de Rita Barber\xc3\xa1 amb la companyia hotelera Expogrupo. Aix\xc3\xad, les depend\xc3\xa8ncies de l\'Ajuntament es van traslladar a l\'antic Palau de la Ind\xc3\xbastria (conegut popularment com "La Tabacalera" per haver sigut durant d\xc3\xa8cades f\xc3\xa0brica de tabacs) al ve\xc3\xad barri de l\'Exposici\xc3\xb3.. _NEWLINE_Altre edifici destacable a l\'avinguda d\'Arag\xc3\xb3 \xc3\xa9s l\'Edifici Europa, un bloc d\'oficines molt conegut a la ciutat, i altres elements que hi trobem s\xc3\xb3n la font en Mem\xc3\xb2ria de les V\xc3\xadctimes de la Riuada de 1957 i l\'escultura commemorativa de la Copa del M\xc3\xb3n de Futbol de 1982._NEWLINE_Travessa de sud a nord el districte del Pla del Real, concretament el barri de Mestalla des del Pont d\'Arag\xc3\xb3 sobre el vell llit del riu T\xc3\xbaria i actual Jard\xc3\xad del T\xc3\xbaria fins al barri de la Ciutat Universit\xc3\xa0ria._NEWLINE_Al mig de l\'avinguda trobem l\'estaci\xc3\xb3 subterr\xc3\xa0nia de metro d\'Arag\xc3\xb3, inaugurada l\'any 2003 i pertanyent a la L\xc3\xadnia 5 que connecta el centre de la ciutat amb l\'estadi de Mestalla, l\'Aeroport, l\'Estaci\xc3\xb3 del Nord, l\'Estaci\xc3\xb3 Joaquim Sorolla, el Passeig Mar\xc3\xadtim i el municipi de Torrent.'